EÜS-Vironia karikavõistlused jalgpallis

EÜS-Vironia karikavõistlus jalgpallis on 1931. aastast peetav jalgpallivõistlus, mida mängitakse kord aastas üliõpilasorganisatsioonide Eesti Üliõpilaste Selts (EÜS) ning korp! Vironia vahel. Võistluse võitja saab rändauhinnana endale Eesti vanima siiamaani kasutusel oleva jalgpallikarika. 

 Ajalugu 
 Turniiri eellugu ja esimesed karikamatšid 
Esimene jalgpallimatš EÜS-i ning Vironia vahel võttis aset 1926. aasta 10. oktoobril Tartus Raadi väljakul. Paarisaja pealtvaatajaga jalgpallikohtumine oli esimene kahe üliõpilasmeeskonna vaheline kohtumine Eestis. Tegemist oli ühekordse sõprusmatšiga, mille puhul karika nimel veel ei mängitud. Vironia võitis kohtumise skooriga 6-0, lüües mõlemal poolajal kolm väravat. Vironia mängis sel kohtumisel pahupidi pööratud Tallinna Kalevi vormides, mille oli kohale toonud spordiklubi liige ning vironus Leo Ostrat. Matšil mängis Vironia ridades ka hilisem Eesti Akadeemilise Spordiklubi juht ning 1924. aastal Pariisi olümpiamängudel osalenud Eugen Uuemaa.

Järgmine kahe organisatsiooni vaheline kohtumine toimus 1931. aasta 4. oktoobril. Seekord mängiti juba karika nimel, mille olid võistluse jaoks välja pannud mõlema organisatsiooni vilistlaskogud ning Eesti Akadeemiline Spordiklubi. Karika võistlusele soetamisel otsustati, et see jääb jäädavalt selle organisatsiooni kätte, kes esimest korda võistluse kolm korda järjest või viis korda kokku võidab. Mängu oli vaatama tulnud üle saja inimese ning kohtunikuks oli selleks hetkeks 16 koondisemängu teinud ning hilisem Vironia liige Johannes Brenner. Vironia võitis esimese poolaja, lüües ainsa värava, kuid teisel poolaja lõi EÜS kolm väravat vastu ning seega võitis esimese karika nimel mängitud jalgpallimatši skooriga 3-1. Karika andis võidukale seltsi meeskonnale üle Eesti Akadeemilise spordiklubi juht dr. E. Treiberg.

Kolmel järgmisel aastal toimus võistlus samuti rändkarika peale. 1932. aastal võidutses EÜS Tamme staadionil 2. oktoobril toimunud matšil skooriga 1-0. 1933. aastal võitis karikamängu esimest korda Vironia, võttes suureskoorilise 4-1 võidu, mille käigus Vironia liige Georg Koort lõi ka võistlussarja esimese kübaratriki. Tegemist oli ka esimese korraga, kui üht tiimi esindas ka Eesti koondislane, kelleks oli 1931. aastal kohtunikuks olnud Johannes Brenner. 1933. aasta matši kohtunik oli Fraternitas Estica liige Feliks Kull. 1934. aastal võttis võidu jälle EÜS skooriga 1-0. Mäng toimus 7. oktoobril Tamme staadionil. Kohtunikuks oli taas Feliks Kull. Peale EÜS-i võitu otsustasid mõlema organisatsiooni vilistlaskogud koos Eesti Akadeemilise Spordiklubiga uue karika muretseda, kuna EÜS-ile anti kolmanda võidu puhul senine rändkarikas päriseks. Kuna järgmiseks aastaks oli juba plaanis kohtuda aga värskelt loodud akadeemiliste organisatsioonide jalgpalliturniiril, mis hõlmas ka teisi organisatsioone peale EÜS-i ning Vironia, otsustati aga karikavõistlus sellisel kujul peatada ning uut karikat polnud ka seega vaja. 1934. aastaks koosnes varem loodud üliõpilaste jalgpallimeeskond, mis alistas selliseid Eesti tippmeeskondi nagu Tartu palliklubi Olümpia, suures osas EÜS-i ja Vironia jalgpalluritest.

 Turniiri taastamine 2000. aastatel ja edasised kohtumised 
alt=2005. aasta jalgpallivõistlus EÜS-i ja Vironia vahel. EÜS on sini-mustades, Vironia punastes särkides.|pisi|2005. aasta jalgpallivõistlus EÜS-i ja Vironia vahel. EÜS on sini-mustades, Vironia punastes särkides.
2005. aastal tuli vironus Tanel Sauna mõttele kahe organisatsiooni vaheline võistlus taastada. Pärast läbirääkimisi kahe organisatsiooni vahel otsustati võistlus taastada kui EÜS-i ja Vironia vaheline karikavõistlus nii, et 1934. aastal EÜS-i kätte jäänud karikas muutuks uuesti võitjale määratud rändkarikaks. Esimene kohtumine toimus 2005. aastal Tartus Hiie staadionil, mille võitis EÜS skooriga 3-0. Mängu järel allkirjastasid Vironia magister paucandi Indrek Mettus ning EÜS-i kehaharjutuste eestseisja Mart Lätte statuudi, mis pidi korraldama omavahelisi kohtumisi ning sellega kaasnevaid tavasid. Peale turniiri taastamist võitis EÜS ka kaks järgnevat mängu, 2006. ja 2007. aastal, mängides EÜS-i maja kõrval asuval Miina Härma Gümnaasiumi staadionil. 2008. aastal tuli samal staadionil esimene võit peale turniiri taasalustamist ka Vironiale.

Järgnevad neli aastat võidutses turniiril järjest EÜS, kusjuures vahel toimusid mängud ainsat korda ka Annelinna ja Veeriku staadionitel. 2013. aastal suutis Vironia võidujada lõpetada, suutes nii normaalaja kui lisaaja viimaste minutite väravatega viia mängu penaltiteni, mille käigus löödi sisse järjest 11 penaltilööki, kuniks 12-nda tõrjus Vironia väravavaht Jaan Lašmanov, andes Vironiale võistluse võidu. Järgmised kaks aastat võttis Vironia taas võidu, peegeldades meeskonna tugevat taset (2015. aastal mängis Vironia eest Premium Liiga meeskonna Pärnu Linnameeskond eest 32 liigamängu teinud Joosep Sarapuu ning võideti esmakordselt ka akadeemiliste organisatsioonide jalgpallikarikas) läbi esmakordse tiitlikaitsmise. Ühtlasi oli 2015. aasta viimane kord mängida kitsal Miina Härma Gümnaasiumi kunstmurustaadionil.

2016. aastal otsustati mänguväljaku kvaliteedi tõttu kolida Mart Reiniku kooli kunstmurustaadionile. Vironia meeskond oli just varem võitnud teist korda akadeemiliste organisatsiooni jalgpalliturniiri ning lähenes mängule väga enesekindlalt, kuid seekord viis rändkarika koju EÜS, karistades vironuste lohakust värava ees (Vironia tabas kaks korda posti ning lõi mööda neli üks-ühele olukorda). Järgmisel aastal mängiti Tamme kunstmurustaadionil ning seekord oli võidukas Vironia, hoolimata väravavahi puudumisest, mistõttu pidi väljakumängija väravas mängima, lubades sisse EÜS-i väravalöögi otse vastasväravavahilt. 2017. aasta turniir on ka siiamaani ainus, mida on filmitud.

2018. aastal toimuma pidanud turniir lükkus omakorda 2019. aasta kevadesse, mistõttu 2019. kalendriaastal toimus kaks EÜS-i ja Vironia vahelist mängu, esimene Mart Reiniku kooli staadionil, teine Tamme kunstmurustaadionil. Mõlemad mängud võitis Vironia. 2020. ja 2021. aasta matšidel võidutses taas Vironia, luues viienda järjestikuse võiduga rekordi järjestikuste võitude osas turniiril. 2022. aastal suutis EÜS selle võitude rea peatada, võttes kindla 2-0 võidu. Tegemist oli esimese korraga, kui üks meeskond ei suutnud väravat lüüa, 12 aasta jooksul. 2023. aastal läks ülimalt tasavägine ning pingeline võistlus taaskord penaltitele, kui normaalaeg lõppes skooriga 2-2 ning lisaaeg skooril 3-3. Penaltitel osutus võidukaks Vironia, kelle väravavaht Ilmar Tammisto lõi sisse ka otsustava penalti. 2024. aastal toimus mäng 19. oktoobril Tamme staadioni kunstmuruväljakul samal ajal, kui peaväljakul kindlustas endale Eesti meistritiitli Tallinna FCI Levadia, alistades Tartu Tammeka. Mängu võitis Vironia skooriga 4-2. 2025. aasta 26. oktoobril toimus jalgpallilahing üle aastate jälle suurel väljakul. Viimased aastad olid mängud toimunud poolel väljakul, kuid seekord kasutati Mart Reiniku Kooli kunstmuruväljaku täissuurust (72 m x 46 m). Mängiti 2 x 35 minutit ja väljakul 8 + 1 mängijat. Kolmandat korda järjest võidutses Vironia, seekord seisuga 4-3.

 Karikas 
vasakul|pisi|1931. aastast pärinev Eesti vanim jalgpallirändkarikas
1931. aastal kahe organisatsiooni vilistlaskogude välja pandud hõbedane rändkarikas on vanim siiamaani kasutusel olev jalgpallikarikas Eestis ning samas ka üks vanimaid kasutatavaid spordikarikaid. Pärast viimast, 2024. aasta võistlust, asub karikas korp! Vironia valduses.

1934. aastal anti karikas jäädavalt Eesti Üliõpilaste Seltsi kätte, kuna EÜS oli karikavõistluse võitnud kolm korda ning edaspidi pidid meeskonnad omavahel kohtuma akadeemiliste organisatsioonide jalgpallivõistlusel. 1940. aastatel okupatsiooni tõttu selle ürituse traditsioon aga katkes. 2005. aastal otsustati taastada EÜS-i ja Vironia vaheline turniir algse, 1931. aastal esimest korda kasutusele võetud karikaga.

 Võistluste tulemused 
+AastaVõitja (võitude arv)TulemusAsukohtVäravalööjad ja löömise aeg1931Eesti Üliõpilaste Selts (1)3-1Karlova jalgpalliväljak1932Eesti Üliõpilaste Selts (2)1-0Tamme staadionEÜS: Elland (6. min)1933Vironia (1)4-1Tamme staadionVironia: Georg Koort x 3 (20. min, 30. min, 65. min), Reinok (40. min) 
EÜS: Heino Riomar (80. min)1934Eesti Üliõpilaste Selts (3)1-0Tamme staadionEÜS: Ilmar Riomar (16. min)2005Eesti Üliõpilaste Selts (4)3-0Hiie staadion2006Eesti Üliõpilaste Selts (5)3-2Miina Härma Gümnaasiumi kunstmurustaadionVironia: Janek Paloveer (I poolaeg), Mihkel Lendok (40. min)2007Eesti Üliõpilaste Selts (6)3-0Miina Härma Gümnaasiumi kunstmurustaadion2008Vironia (2)3-1Miina Härma Gümnaasiumi kunstmurustaadionVironia: Hannes Lehemets (?), Ott Linnamägi (?), EÜS-i omavärav2009Eesti Üliõpilaste Selts (7)3-1Veeriku staadion Vironia: Kristjan Jekimov2010Eesti Üliõpilaste Selts (8)2-0Annelinna staadion2011Eesti Üliõpilaste Selts (9)2-1Miina Härma Gümnaasiumi kunstmurustaadion2012Eesti Üliõpilaste Selts (10)5-2Miina Härma Gümnaasiumi kunstmurustaadionVironia: Mathis Bogens,
Jürgen Lina2013Vironia (3)2-2
(6-5 pen)Miina Härma Gümnaasiumi kunstmurustaadionVironia: Mathis Bogens, Marko Liiva
<small>Penaltid: Georg R. Treufeldt, Mathis Bogens, Kristjan Jekimov, Marko Liiva, Riho Timm, Jaan Lašmanov</small>

EÜS: Siim Valdaru x 2 

Penaltid: ?2014Vironia (4)2-1Miina Härma Gümnaasiumi kunstmurustaadionVironia: Ats Aasmaa, Georg Rainer Treufeldt
EÜS: Maanus Vinni2015Vironia (5)4-1Miina Härma Gümnaasiumi kunstmurustaadionVironia: Ats Aasmaa x 2, Riho Timm, Georg R. Treufeldt
EÜS: Jürgen Lina omavärav2016Eesti Üliõpilaste Selts (11)5-4Mart Reiniku kooli staadionVironia: Ats Aasmaa x 2,
Ilmar Tammisto, Riho Timm

EÜS: ?2017Vironia (6)4-2Tamme staadioni kunstmuruväljakVironia: Joosep Sarapuu x 3, Ats Aasmaa
EÜS: ?2019Tegemist oli edasi lükkunud 2018. aasta võistlusega.Vironia (7)5-2Tamme staadioni kunstmuruväljakVironia: Ats Aasmaa x2, Hendrik Haavamäe x2, Joonatan Huma
EÜS: ?2019Vironia (8)11-2Mart Reiniku kooli staadionVironia: Joosep Sarapuu x4, Ats Aasmaa x3, Rene Lumiste, Hendrik Haavamäe, Ravel Riik, EÜS omavärav
EÜS: ?2020Vironia (9)5-3Tamme staadioni kunstmuruväljakVironia: Tarmo Mölder x3 Hendrik Haavamäe, Ats Aasmaa
EÜS: ?2021Vironia (10)3-1Tamme staadioni kunstmuruväljakVironia: Ats Aasmaa x2, Georg R. Treufeldt
EÜS: ?2022EÜS (12)2-0Tamme staadioni kunstmuruväljakEÜS: ?2023Vironia (11)3-3
(4-3 pen)Mart Reiniku kooli staadionVironia: Georg R. Treufeldt, Ats Aasmaa (pen), Kuldar Hansen
Penaltid: Georg R. Treufeldt, Kuldar Hansen, Kristjan Karron, Ilmar Tammisto

EÜS: Aarne Toom (pen), ?

Penaltid: ?2024Vironia (12)4-2Tamme staadioni kunstmuruväljakVironia: Joosep Sarapuu x2 (28. min, 51. min), Georg R. Treufeldt (37. min), Kristjan Karron (58. min)
EÜS: Allan Kaldoja (40. min), Sander Kallip (48. min)2025Vironia (13)4-3Mart Reiniku Kooli kunstmurustaadionVironia: Joosep Sarapuu x3 (23. min, 44. min, 50. min), Georg R. Treufeldt (62. min)
EÜS: Hendrik Saliste x2 (10. min, 25. min), Markus Haug (70. min)

 Rekordid ja statistika 
pisi|Vironia liige Ats Aasmaa on turniiri edukaim väravakütt 15 tabamusega.
Seisuga 2025. aasta sügis. Käesolev statistika ei võta arvesse 1926. aastal toimunud sõpruskohtumist, mis oli karikavõistluse eelkäijaks. Penaltiseerias löödud väravaid statistika ei arvesta, kuid penaltiseeria võitja loeb võistluse võitjana.

Enim võite: Vironia (13)

Enim väravaid: Vironia (65)

Enim väravaid (individuaalne): Ats Aasmaa (Vironia, 15)

Enim kasutatud staadion: Tamme staadion (9)Nii peastaadion kui kunstmurustaadion.

Enim järjestikuseid võite: Vironia (2017–2021, 5 võitu)

Vähem sisselastud väravaid: Vironia (57)

Väravate vahe: Vironia 65-57 EÜS (+8)

Enim nullimänge kaitses: EÜS (6)

 Viited 

Kategooria:Eesti Üliõpilaste Selts
Kategooria:Korporatsioon Vironia
Kategooria:Eesti jalgpallivõistlused